Kære ekspert


Vi købte hus i 2008 og har haft 2 skader på ejerskifteforsikringen allerede. Vi valgte derfor at forlænge den 5 år. Nu er der opdaget en meget alvorlig skade, et tag som ikke er sikret korrekt, som først viser sig nu ved 2 cm revner i murerne sandsynligvis pga de storme, vi har haft de sidste par år. Vi kan dokumentere fra billeder i salgsannoncen, at skaderne allerede var der som mindre revner i murerne. Er tilstandsrapporten virkelig forældet, som vi har fået oplyst, og bygningssagkyndig uden ansvar? Vi vil selvfølgelig gerne klage over hans dårlige arbejde, men klagen afvises.  


Anne-Mette L.


Er tilstandsrapport forældet efter 5 år?
Hej Anne-Mette L.  
  
Det er rigtigt, at der normalt skal klages senest 5 år efter overtagelsen af huset.  
Se her: [Bekendtgørelse om disciplinær- og klagenævnet for beskikkede bygningssagkyndige](https://www.retsinformation.dk/Forms/R0710.aspx?id=135429 "disciplinær-")  
  
**§ 9***. En klage over en tilstandsrapport skal indgives for nævnet inden 5 år fra den overtagelsesdag, som er aftalt mellem køberen og sælgeren, dog senest 6 år fra tilstandsrapportens datering. Det gælder dog ikke, hvis den bygningssagkyndige har ydet en garanti for et længere tidsrum eller har handlet svigagtigt eller groft uagtsomt.*

*Stk. 2. En anmodning om, at der indledes en disciplinærsag, skal indgives for nævnet senest 5 år efter, at den pligtstridige handling eller undladelse, som anmodningen vedrører, er ophørt.*

Hvis du alligevel vil forsøge at klage, skal du udfylde en klageformular som du kan hente her hos [Disciplinær- og klagenævnet for beskikkede bygningssagkyndige](http://husklage.dk/Start/0/2 "klagenævnet")

